## Rješenje Agencije za zaštitu tržišnog natjecanja, klasa: UP/I 034-03/2014-01/005, urbroj: 580-05/63-2014-011 od 3. srpnja 2014.

### NN 86/2014 (18.7.2014.), Rješenje Agencije za zaštitu tržišnog natjecanja, klasa: UP/I 034-03/2014-01/005, urbroj: 580-05/63-2014-011 od 3. srpnja 2014.

86 18.07.2014 Rješenje Agencije za zaštitu tržišnog natjecanja, klasa: UP/I 034-03/2014-01/005, urbroj: 580-05/63-2014-011 od 3. srpnja 2014.

AGENCIJA ZA ZAŠTITU TRŽIŠNOG NATJECANJA

1737

Agencija za zaštitu tržišnog natjecanja na temelju članka 30., članka 31., članka 51., članka 58. stavka 1. točke 10., u svezi s člancima 13. i 39. Zakona o zaštiti tržišnog natjecanja (»Narodne novine«, broj 79/09 i 80/13), u upravnom postupku utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja protiv poduzetnika Peugeot Hrvatska d.o.o. sa sjedištem u Zagrebu, Bani 75, Buzin, zastupanog po Brunu Bernardu, direktoru, po službenoj dužnosti, temeljem odluke Vijeća za zaštitu tržišnog natjecanja u sastavu Mladen Cerovac, mag.iur, predsjednik Vijeća, Vesna Patrlj, dipl. iur., zamjenica predsjednika Vijeća, Denis Matić, dipl. iur., mr. sc. Ljiljana Pavlic, dipl. oec. i mr. sc. Tatjana Peroković, dipl. oec., članovi Vijeća, sa sjednice 23/2014, održane 3. srpnja 2014, donosi sljedeće

RJEŠENJE O PRIVREMENOJ MJERI

1. Nalaže se poduzetniku Peugeot Hrvatska d.o.o. sa sjedištem u Zagrebu, Bani 75, Buzin uključiti poduzetnika Auto Maksimir d.o.o. sa sjedištem u Zagrebu, Kraljevićeva 24 u mrežu ovlaštenih servisera vozila marke Peugeot i omogućiti mu ostvarivanje svih prava i obveza koja mu po toj osnovi pripadaju što uključuje i pristup opremi, uključujući relevantne računalne programe te mu omogućiti nabavu elemenata vanjskog novog imidža marke, NIM-a.

Rok izvršenja: bez odgode, a najkasnije u roku od 8 (osam) dana od dana dostave ovog rješenja

2. Nalaže se poduzetniku Peugeot Hrvatska d.o.o. da obavijesti pisanim putem sve kupce, leasing kuće i osiguravajuće kuće da je Auto Maksimir d.o.o. o i dalje ovlašteni serviser vozila marke Peugeot, najkasnije u roku od 3 (tri) dana od dana isteka roka iz točke 1. izreke ovog rješenja.

3. Nalaže se poduzetniku Peugeot Hrvatska d.o.o. sa sjedištem u Zagrebu, Bani 75, Buzin, da dokaz o ispunjenju naloga iz točke 1. i 2. izreke ovog rješenja dostavi Agenciji bez odgode, a najkasnije u roku od 3 (tri) dana po isteku roka iz točke 2. izreke ovog rješenja.

4. Privremena mjera iz točke 1. i 2. izreke ovog rješenja određuje se na rok od 6 (šest) mjeseci od dana dostave ovog rješenja

5. Ovo rješenje bit će objavljeno u »Narodnim novinama«.

Obrazloženje

I. Agencija za zaštitu tržišnog natjecanja zaprimila je 17. veljače 2014. inicijativu i 6. ožujka 2014. dopunu inicijative poduzetnika Auto Maksimir d.o.o., sa sjedištem u Zagrebu, Kraljevićeva 24, zastupanog po odvjetnicima iz odvjetničkog društva […] (dalje: Auto Maksimir), za pokretanje postupka utvrđivanja narušavanja tržišnog natjecanja zlouporabom vladajućeg položaja u smislu članka 13. Zakona o zaštiti tržišnog natjecanja (»Narodne novine«, broj: 79/09 i 80/13, dalje: ZZTN) protiv poduzetnika Peugeot Hrvatska d.o.o., sa sjedištem u Zagrebu, Buzin, Bani 75, zastupanog po Brunu Bernardu, direktoru (dalje: Peugeot Hrvatska).

Osim toga podnositelj inicijative je predložio Agenciji da temeljem odredbe članka 51. ZZTN-a hitno donese privremenu mjeru kojom se nalaže poduzetniku Peugeot Hrvatska uključiti poduzetnika Auto Maksimir u mrežu ovlaštenih distributera i servisera vozila marke Peugeot na neodređeno vrijeme te mu omogućiti ostvarivanje svih prava i obveza koja mu toj osnovi pripadaju, a posebice pristup opremi, uključujući relevantne računalne programe kojima se Auto Maksimir koristio do 31. prosinca 2013. u smislu Uredbe o skupnom izuzeću sporazuma o distribuciji i servisiranju motornih vozila i to odmah, a najkasnije u roku od 8 dana od dana primitka rješenja o privremenoj mjeri te dostaviti Agenciji dokaz o tome u roku od tri dana.

Nadalje, Auto Maksimir predložio je da se poduzetniku Peugeot Hrvatska naloži da obavijesti pisanim putem sve kupce, leasing kuće i osiguravajuće kuće da je Auto Maksimir i dalje ovlašteni distributer i serviser vozila marke Peugeot, najkasnije u roku od 8 dana od dana dostave ove privremene mjere, te da dokaz o navedenom dostavi Agenciji u roku od tri dana. Također je predložio da se privremena mjera odredi do dana donošenja konačnog rješenja u predmetnom postupku.

II. Očitovanje i dokumentacija prikupljena tijekom prethodnog ispitivanja stanja na mjerodavnom tržištu ukazuje na postojanja dostatnih indicija da je Peugeot Hrvatska primijenio netransparentne Selektivne kriterije ovlaštenog servisa marke Peugeot prilikom primanja, odnosno odlučivanje o tome tko će ostati u mreži i nakon 31. prosinca 2013. te da je primijenio nejednake uvjete na istovrsne poslove s različitim poduzetnicima, čime ih se dovodi u nepovoljniji položaj u odnosu na konkurenciju, odnosno da je poduzetniku Auto Maksimir neopravdano onemogućio pristup mjerodavnom tržištu.

Naime, Peugeot Hrvatska iako se opredijelio za kvalitativni selektivni distribucijski sustav za pružanje usluga popravaka i održavanja motornih vozila o tome uopće nije obavijestio podnositelja inicijative koji je ujedno i bio njegov dugogodišnji ovlašteni serviser, već se u nizu očitovanja pozvao na činjenicu da ne može u 2014. ostati ovlašteni serviser vozila marke Peugeot budući da na dan 31. prosinca 2013. nije ispunio sve njegove kvalitativne kriterije, iako ga je Auto Maksimir dopisom od 3. siječnja 2014. izričito obavijestio da je spreman uskladiti i vizualnu identifikaciju s novim imidžom marke, a koju mu može isporučiti isključivo Peugeot Hrvatska.

Sukladno članku 3. stavku 4. Uredbe o skupnom izuzeću sporazuma o distribuciji i servisiranju motornih vozila (»Narodne novine«, broj 37/2011, dalje: Uredba o motornim vozilima) selektivni distribucijski sustav je sustav distribucije uspostavljen na temelju sporazuma o distribuciji i servisiranju motornih vozila u kojemu se dobavljač obvezuje posredno ili neposredno prodavati proizvode koji su predmet sporazuma, samo distributerima li serviserima odabranima na osnovi posebnih, transparentnih kriterija, a distributeri ili serviseri obvezuju se da neće prodavati takve proizvode neovlaštenim distributerima ili neovisnim serviserima, ne isključujući mogućnost prodaje rezervnih dijelova neovisnim serviserima ili obvezu pružanja svih tehničkih informacija, opreme za dijagnostiku, alata i obuke za popravak i održavanje motornih vozila neovisnim operaterima ili u svrhu provedbe mjera zaštite okoliša.

Sukladno članku 3. stavku 5. Uredbe o motornim vozilima kvalitativni selektivni distribucijski sustav je sustav u kojem dobavljač određuje kriterije za izbor distributera ili servisera, koji su isključivo kvalitativne prirode. Takvi kriteriji nužni su zbog prirode proizvoda koji su predmet sporazuma i jedinstveno su utvrđeni za sve distributere ili servisere koji se žele priključiti tom sustavu distribucije, a ne smiju se primjenjivati na diskriminirajući način i ne mogu izravno ograničavati broj distributera ili servisera na mjerodavnom tržištu.

Osim navedenog, sporni kvalitativni kriterij, odnosno obveza postavljanja vanjskog novog imidža marke, NIM-a na koji se poziva Peugeot Hrvatska nije izričito naveden u Selektivnim kriterijima ovlaštenog servisa marke Peugeot što dovodi u pitanje transparentnost tih kriterija, odnosno mogućnost njegove primjene na diskriminirajući način što je protivno članku 3. stavku 4. i 5. Uredbe o motornim vozilima koji uređuju pojam selektivnog distribucijskog sustava i kvalitativnog selektivnog distribucijskog sustava.

III. Slijedom navedenog, Agencija je na temelju odluke Vijeća za zaštitu tržišnog natjecanja sa sjednice 23/2014, održane 3. srpnja 2014., zaključkom klase: UP/I 034-03/2014-01/005, urbroja: 580-05/63-2014-010, pokrenula postupak utvrđivanja narušavanja tržišnog natjecanja zlouporabom vladajućeg položaja protiv poduzetnika Peugeot Hrvatska u smislu članka 38. stavaka 1. i 3. ZZTN-a te članka 39. ZZTN-a, a primjenom članka 13. ZZTN-a, vezano uz postupanje poduzetnika Peugeot Hrvatska na tržištu pružanja usluga popravka i održavanja motornih vozila marke Peugeot i tržištu prodaje rezervnih dijelova za motorna vozila marke Peugeot.

Sukladno članku 51. stavku 1. ZZTN-a, Agencija može pokrenuti postupak protiv određenog poduzetnika i donijeti rješenje o privremenoj mjeri u hitnim slučajevima kada postoji opasnost od značajne i nepopravljive štete za tržišno natjecanje, osobito u slučajevima pojedinih radnji narušavanja tržišnog natjecanja.

U konkretnom slučaju Agencija je ocijenila da isključivanjem poduzetnika Auto Maksimir iz mreže ovlaštenih servisera marke Peugeot postoji opasnost od značajne i nepopravljive štete za tržišno natjecanje budući da je riječ o poduzetniku koji je dugogodišnji serviser motornih vozila marke Peugeot i budući da postoji mogućnost nastanka štete za potrošače.

Također, Peugeotu Hrvatska je ovim rješenjem naloženo omogućiti Auto Maksimiru nabavu elemenata vanjskog novog imidža marke tzv. NIM-a.

IV. Slijedom navedenog, Vijeće za zaštitu tržišnog natjecanja, na sjednici 23/2014,održanoj 3. srpnja 2014., na temelju ovlasti iz članka 30. i članka 31. ZZTN-a, a sukladno članku 51. ZZTN-a, donijelo je odluku o izricanju privremene mjere Peugeotu Hrvatska te je odlučeno kao u točkama 1. i 2. izreke ovog rješenja.

Člankom 51. stavkom 2. ZZTN-a propisano je da rješenjem o privremenoj mjeri Agencija nalaže poduzetniku obustavu postupanja, ispunjenje posebnih uvjeta ili druge mjere potrebne za uklanjanje štetnog učinka narušavanja tržišnog natjecanja, te trajanje mjera koje ne mogu biti u pravilu duže od šest mjeseci.

Slijedom navedenog odlučeno je kao u točki 4. izreke ovog rješenja.

Odredbom članka 59. stavka 2. ZZTN-a, a u smislu članka 58. stavka 1. točke 10. istog Zakona, rješenje Agencije objavljuje se u »Narodnim novinama«.

Slijedom navedenog, odlučeno je kao u točki 5. izreke ovog rješenja.

U slučaju da Peugeot Hrvatska ne postupi u skladu s ovim rješenjem, Agencija će sukladno članku 61. točki 4. ZZTN-a, izreći Peugeotu Hrvatska upravno-kaznenu mjeru u iznosu do najviše 10 posto vrijednosti ukupnog prihoda koji je poduzetnik ostvario u posljednjoj godini za koju postoje zaključena godišnja financijska izvješća.

UPUTA O PRAVNOM LIJEKU

Protiv ovog rješenja nije dopuštena žalba, ali je dopušteno tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovog rješenja.

Napomena:

Sukladno članku 53. ZZTN-a, podaci koji predstavljaju poslovnu tajnu izuzeti su od objavljivanja te su u tekstu navedeni podaci označeni [...].

Klasa: UP/I 034-03/2014-01/005

Urbroj: 580-05/63-2014-011

Zagreb, 3. srpnja 2014.

Predsjednik Vijeća za zaštitu
tržišnog natjecanja
Mladen Cerovac, mag. iur., v. r.

Rješenje, NN 86/2014-1737